Eskom vra inwoners vir veilige toegang tot buurteSommige van die onwettige kragverbindings wat Eskom verwyder het. (Foto: Eskom/Twitter) Eskom het Woensdag ŉ beroep op inwoners van Ivory Park in Gauteng gedoen om sy tegnici veilige toegang tot die buurt te gee om stukkende transformators te herstel en onwettige verbindings te verwyder. Die kragvoorsiener sê die transformators is oorlaai weens die onwettige verbindings en meters wat omseil word en het gevolglik die gees gegee. Eskom sê ŉ vergadering met wyksraadslede, taxiverenigings en amptenare van die Johannesburgse metroraad het verlede week op ŉ dooiepunt uitgeloop, omdat geen ooreenkoms bereik kon word op “ŉ manier om die gemeenskap te betrek nie”. “Ons wil ŉ beroep doen op die Ivory Park-gemeenskap om saam met Eskom te werk om die kwessie op te los deur ons toegang tot die gebied te gee om oudits te doen, onwettige verbindings te verwyder, meters wat omseil is te diskonnekteer, asook om boetes uit te reik vir oortredings. Die doel hiervan is om skade aan die toerusting en die kragnetwerk te voorkom,” het Motlhabane Ramashi, operasionele en instandhoudingsbestuurder van Eskom se Gautengse operasionele eenheid, gesê. Hy het gesê Eskom volg spesifieke riglyne om stukkende infrastruktuur te herstel en gaan nie daarvan afwyk nie. Eskom is nie in ŉ posisie om deurlopend stukkende mini-substasies te herstel in gebiede waar inwoners nie hulle kragrekeninge betaal nie. Die polisie hou ‘n wakende oog terwyl werkers van Eskom onwettige kragverbindings verwyder (Foto: Eskom/Twitter) “Die gemeenskap van Ivory Park, omliggende gebiede, asook ander buurte in dieselfde posisie, word aangemoedig om saam met Eskom te werk om te verseker kragtoevoer word herstel en betaal. Eskom-werkers se veiligheid geniet te alle tye die hoogste prioriteit. Die gemeenskap kan saamwerk deur ŉ geskrewe onderneming te gee dat hulle die veiligheid van Eskom se werkers waarborg en nie gaan inmeng wanneer tegnici hulle werk doen nie,” het Ramashi gesê.